CELEX: 32012D0248
Language: hu
Date: 2012-05-07 00:00:00
Title: 2012/248/EU: A Bizottság végrehajtási határozata ( 2012. május 7. ) a 2005/692/EK, a 2005/734/EK, a 2007/25/EK és a 2009/494/EK határozatnak a madárinfluenza tekintetében történő módosításáról (az értesítés a C(2012) 2947. számú dokumentummal történt)  EGT-vonatkozású szöveg

9.5.2012   
            
            
               HU
            
            
               Az Európai Unió Hivatalos Lapja
            
            
               L 123/42
            
         A BIZOTTSÁG VÉGREHAJTÁSI HATÁROZATA
   (2012. május 7.)
   a 2005/692/EK, a 2005/734/EK, a 2007/25/EK és a 2009/494/EK határozatnak a madárinfluenza tekintetében történő módosításáról
   (az értesítés a C(2012) 2947. számú dokumentummal történt)
   (EGT-vonatkozású szöveg)
   (2012/248/EU)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az egyes élő állatok és állati termékek Közösségen belüli kereskedelmében a belső piac megvalósításának céljával alkalmazandó állat-egészségügyi és tenyésztéstechnikai ellenőrzésekről szóló, 1990. június 26-i 90/425/EGK tanácsi irányelvre (1) és különösen annak 10. cikke (4) bekezdésére,
   tekintettel a harmadik országokból a Közösségbe behozott állatok állat-egészségügyi ellenőrzésére irányadó elvek megállapításáról, valamint a 89/662/EGK, 90/425/EGK és 90/675/EGK irányelvek módosításáról szóló, 1991. július 15-i 91/496/EGK tanácsi irányelvre (2) és különösen annak 18. cikke (7) bekezdésére,
   tekintettel a harmadik országokból a Közösségbe behozott termékek állat-egészségügyi ellenőrzésének megszervezésére irányadó elvek megállapításáról szóló, 1997. december 18-i 97/78/EK tanácsi irányelvre (3) és különösen annak 22. cikke (6) bekezdésére,
   tekintettel a kedvtelésből tartott állatok nem kereskedelmi célú mozgására vonatkozó állat-egészségügyi követelményekről és a 92/65/EGK tanácsi irányelv módosításáról szóló, 2003. május 26-i 998/2003/EK európai parlamenti és tanácsi rendeletre (4) és különösen annak 18. cikkére,
   mivel:
   
               (1)
            
            
               A madárinfluenza 2003 közepétől észlelt, a magas patogenitású madárinfluenza-vírus H5N1 altípusa okozott délkelet-ázsiai megjelenéseit követően a Bizottság a betegséggel kapcsolatban számos védintézkedést elfogadott.
            
         
               (2)
            
            
               Ezeket az intézkedéseket különösen a bizonyos harmadik országokban előforduló madárinfluenzával kapcsolatos védekezési intézkedésekről szóló, 2005. október 6-i 2005/692/EK bizottsági határozat (5), a H5N1 altípus alá tartozó A influenzavírus által okozott nagy patogenitású madárinfluenzának a vadon élő madarakról a baromfira és más, fogságban élő madarakra történő átvitele veszélyének csökkentésére irányuló biológiai biztonsági intézkedések meghatározásáról és a különös veszélyben lévő területeken korai észlelő rendszer biztosításáról szóló, 2005. október 19-i 2005/734/EK bizottsági határozat (6), a nagy patogenitású madárinfluenzával kapcsolatos egyes védekezési intézkedésekről és a tulajdonosaik kíséretében lévő, kedvtelésből tartott madarak Közösségbe való behozataláról szóló, 2006. december 22-i 2007/25/EK bizottsági határozat (7) és a H5N1 altípusú magas patogenitású madárinfluenza horvátországi és svájci előfordulásával összefüggő egyes védekezési intézkedésekről szóló, 2009. június 25-i 2009/494/EK bizottsági határozat (8) állapítja meg.
            
         
               (3)
            
            
               A fenti határozatokban megállapított intézkedések 2012. június 30-ig alkalmazandók. A vadon élő madaraknál és a baromfinál előforduló H5N1 altípusú magas patogenitású madárinfluenza kitörései azonban harmadik országokban továbbra is előfordulnak, ami az állati és emberi egészségére nézve kockázatot jelent az Unióban.
            
         
               (4)
            
            
               A madárinfluenzával kapcsolatos járványügyi helyzetre figyelemmel célszerű továbbra is korlátozni az említett határozatok hatálya alá tartozó baromfi, baromfitermékek, kedvtelésből tartott madarak és egyéb termékek behozatalából adódó kockázatokat, valamint fenntartani a H5N1 altípusú magas patogenitású madárinfluenzával kapcsolatos biológiai biztonsági intézkedéseket, korai észlelő rendszereket és bizonyos védintézkedéseket.
            
         
               (5)
            
            
               A 2005/692/EK, a 2005/734/EK, a 2007/25/EK és a 2009/494/EK határozatok alkalmazási idejét ezért 2013. december 31-ig meg kell hosszabbítani.
            
         
               (6)
            
            
               2004-ben magas patogenitású madárinfluenza kitöréseit észlelték Thaiföldön. Ezért a Bizottság védintézkedéseket fogadott el bizonyos, thaiföldi baromfiból vagy madarakból származó áruk behozatalára vonatkozóan.
            
         
               (7)
            
            
               Ennek megfelelően a 2005/692/EK határozat 1. cikke úgy rendelkezik, hogy a tagállamok felfüggesztik bizonyos termékek, többek között az alábbiak behozatalát Thaiföld területéről: baromfik, tenyésztett laposmellű futómadarak és vadon élő szárnyasvadak húsa, valamint tojás.
            
         
               (8)
            
            
               Thaiföld jelentős számú állat leölését hajtotta végre a területén előforduló magas patogenitású madárinfluenza felszámolására. A betegség utolsó kitörését 2008 novemberében jelentették; ezt követően Thaiföld azt nyilatkozta, hogy területe 2009. február 11-étől mentes a magas patogenitású madárinfluenzától.
            
         
               (9)
            
            
               Bizottsági szakemberek számos vizsgálati látogatást tettek Thaiföldön az említett harmadik ország állat-egészségügyi helyzetének felmérése és az ott működő betegség-ellenőrzési rendszerek értékelése érdekében. A legutóbbi thaiföldi látogatást követően megfogalmazott következtetések szerint a rendszer egésze kielégítő mértékben garantálja az érintett termékek vonatkozó uniós követelményeknek való megfelelését.
            
         
               (10)
            
            
               Tekintettel a kedvező állat-egészségügyi helyzetre, különösen a baromfiban előforduló magas patogenitású madárinfluenza ellenőrzésére és a Thaiföld által biztosított garanciákra, a 2005/692/EK határozat 1. cikkében elrendelt behozatali tilalmat a továbbiakban fel kell oldani.
            
         
               (11)
            
            
               A 2005/692/EK, a 2005/734/EK, a 2007/25/EK és a 2009/494/EK határozatot ennek megfelelően módosítani kell.
            
         
               (12)
            
            
               Az e határozatban előírt intézkedések összhangban vannak az Élelmiszerlánc- és Állategészségügyi Állandó Bizottság véleményével,
            
         ELFOGADTA EZT A HATÁROZATOT:
   1. cikk
   A 2005/692/EK határozat a következőképpen módosul:
   
               1.
            
            
               Az 1. cikket el kell hagyni.
            
         
               2.
            
            
               A 7. cikkben a „2012. június 30-ig” időpont helyébe a „2013. december 31-ig” időpont lép.
            
         2. cikk
   A 2005/734/EK határozat 4. cikkében a „2012. június 30-ig” szöveg helyébe a „2013. december 31-ig” szöveg lép.
   3. cikk
   A 2007/25/EK határozat 6. cikkében a „2012. június 30-ig” szöveg helyébe a „2013. december 31-ig” szöveg lép.
   4. cikk
   A 2009/494/EK határozat 3. cikkében a „2012. június 30-ig” szöveg helyébe a „2013. december 31-ig” szöveg lép.
   5. cikk
   Ennek a határozatnak a tagállamok a címzettjei.
   
      Kelt Brüsszelben, 2012. május 7-én.
      
         
            a Bizottság részéről
         
         John DALLI
         
            a Bizottság tagja
         
      
   
   
      (1)  HL L 224., 1990.8.18., 29. o.
   
      (2)  HL L 268., 1991.9.24., 56. o.
   
      (3)  HL L 24., 1998.1.30., 9. o.
   
      (4)  HL L 146., 2003.6.13., 1. o.
   
      (5)  HL L 263., 2005.10.8., 20. o.
   
      (6)  HL L 274., 2005.10.20., 105. o.
   
      (7)  HL L 8., 2007.1.13., 29. o.
   
      (8)  HL L 166., 2009.6.27., 74. o.